Dubrovnik, 17. studenog 2023.

Br. prot.: 488/2023

Predmet: **Poziv na Donatorski dan na Mihajlu**

– POZIV –

Župa svetoga Mihajla Lapad organizira Donatorski dan za Dom za starije osobe Dubrovnik, koji skrbi o 152 korisnika, kojima želimo osigurati dostojanstven boravak u njihovoj zadnjoj životnoj etapi. Zato je u središtu naše akcije čovjek sa svojim neupitnim dostojanstvom, a riječ je o starijim osobama, „prikovanim“ uz svoje krevete te je neophodno da isti budu visokokvalitetni kako bismo korisnicima osigurali najbolje što današnja tehnologija proizvodnje medicinske opreme pruža. **Cilj** ove akcije je osigurati 50 medicinskih elektromotornih kreveta, madraca i pripadajućih noćnih ormarića.


**Stoga vam upućujemo srdačni poziv da dođete na sportske terene Župe sv. Mihajla u što većem broju s obitelji i prijateljima u subotu 25. studenog 2023. godine s početkom u 11 sati.**

Druženje će trajati dugo jer slavimo i svetu Katu te su pozvane sve Kate da proslave imendan sa svojim prijateljicama/prijateljima, jer će se za pjesmu i zabavu pobrinuti naša domaća klapa **Ragusavecchia**, a imamo i glazbeno iznenađenje iz Šibenika. Bit će to dan za pamćenje na svim razinama humanosti, ljubavi, dobrote, radosti, solidarnosti,...

Zato se priprema jedna gastro delicija, koju su rijetki probali, a imati će prilike uz glazbu i druženje uživati u daleko poznatom skradinskom rižotu, koji se priprema najmanje 12 sati uz najkvalitetnije namirnice odnosno sastojke. Za to će se pobrinuti našu gosti, koji nas dolaze iznenaditi spomenutom delicijom i time doprinijeti uspjehu ove akcije. A mi im uzvratimo dolaskom.

Prigoda je da svi zajedno kao i uvijek pokažemo dobru volju, i u dobrom društvu svijetu oko sebe pružimo ljubav koju nosimo u sebi.

Donacija – račun:

**DOM ZA STARIJE OSOBE DUBROVNIK**

Branitelja Dubrovnik 33

OIB: 15795793389

IBAN: **HR9323900011100021071**

MODEL: **HR 00**

POZIV NA BROJ: **15795793389**

OPIS: ***Donacija za medicinska pomagala***

U ime organizacijskog tima te u ime svih korisnika zahvaljujemo na dolasku i donaciji,

don Robert Ćibarić, župnik